**Kinas nyere historie – fra kommunisme til statskapitalisme**

Bilag 1: Uddrag af Chen Bodas tale ’Under Kammerat Mao Zedongs banner’ (1958)  
Kilde: <https://www.kina-historie.dk/tekster/kina-bog/kilder-til-kinas-historie.pdf>  
1 normalside

Bilag 2: Spurvejagt (1958)  
Kilde: <http://www.his2rie.dk/kildetekster/kina-fra-kejserdoemme-til-kapitalisme/kilde-27/>  
1,5 normalsider

Bilag 3: Propagandaplakater fremstillet under Kulturrevolutionen (årstal ukendt)  
Kilde: <https://theyorkhistorian.com/2015/09/16/mass-communication-during-the-great-leap-forward-1958-1962/>

0,5 normalsider

Bilag 4: Hungersnød (1997)  
Kilde: <https://www.his2rie.dk/kildetekster/kina-fra-kejserdoemme-til-kapitalisme/kilde-29/>  
1 normalside

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**I alt 4 normalsider**

**Bilag 1: Uddrag af Chen Bodas tale ’Under Kammerat Mao Zedongs banner’ (1958)**

*Under propagandakampagnerne i foråret 1958, som forberedte Det Store Spring Fremad, blev Mao Zedongs bidrag til den kinesiske revolution hyldet. Teksten her er en sådan hyldest til Mao, og den blev fremført af Chen Boda i en tale på universitetet i Beijing d. 16. juli 1958. Chen Boda (som levede fra 1905 -1989) var Maos sekretær og partiets specialist i ideologiske spørgsmål. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Den første juli er vores partis fødselsdag. Der er gået 37 år siden vort partis grundlæggelse. I disse 37 år har det kinesiske folk og vort parti besteget en lidelsernes sti og vundet en række store sejre under Kammerat Mao Zedongs banner. Syvogtredive år er ikke lang tid i kinesisk historie, men under vort partis lederskab og kammerat Maos banner, har vi set det kinesiske folk gennemføre en epokegørende revolution i deres land og skaber nu deres eget nye liv, med en sådan hastighed at ”tyve år er som koncentreret i én dag...”. (…)

Det mest slående træk ved kammerat Mao Zedongs tænkning er hans evne til tæt at integrere Marxismen-Leninismens universelle sandheder med massernes kreativitet. Han har tillid til masserne, stoler på masserne, og respekterer intelligensen hos de almindelige masser, og styrker hermed den uovervindelige kraft i den Marxistiske-Leninistiske teori, under de nye betingelser og i nye omgivelser. (...)

De problemer som Kammerat Mao Zedong har løst er mangfoldige. (…)

Det primære og enestående bidrag som Kammerat Mao Zedong har ydet til den Demokratiske Revolution var hans teori om at bygge og udvikle revolutionære baser i landområderne som den vigtigste form for alliance mellem arbejderklassen og bønderne, under lederskab af det Kommunistiske Parti på det politiske, militære og økonomiske område, og at anvende disse baser som udgangspunkt for revolutionen og den landsomfattende sejr. (....)

**Bilag 2: Spurvejagt**

*”Dræb en spurv”-kampagnen var en af de første kampagner under 'Det store spring fremad' i Folkerepublikken Kina fra 1958-1962. Mao Zedong stod bag kampagnen, der havde til formål at udrydde fire væsner, som ifølge Mao udgjorde en væsentlig trussel for den menige kineser. De fire 'plager', som skulle udryddes, var rotter, fluer, myg og spurve. Spurvene blev inkluderet, fordi de spiste korn fra Kinas marker, og bønder blev opfordret til at skyde alle spurve for at udrydde dem.*

*Efter to år var kampagnen som ventet katastrofal for spurven, men endnu værre for de bønder, som kampagnen skulle hjælpe. Spurvene viste sig nemlig ikke alene at spise korn, men også græshopper. Og i spurvenes fravær åd græshopperne langt mere, end spurvene nogensinde havde kunnet. Nedenstående artikel stammer fra den kinesiske avis Folkets Dagblad, som i april 1958 beskrev, hvordan hele Beijings befolkning blev sat til at jagte, udmatte og dræbe spurve.  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Klokken fem om morgenen den 19. blev der skabt et flugtsikkert netværk i hovedstaden til at omringe og udrydde den giftige fugl, spurven. Efter en dags kamp havde de tre mio. indbyggere gjort en storslået indsats. Ifølge ufærdige statistikker var 83.249 spurve blevet ombragt i byen kl. 22 om aftenen – udmattede, forgiftede eller skudt.

Omkring kl. 4 om morgenen den 19. april, begav adskillige millioner spurvedrabskyndige sig til deres respektive kampstationer, bevæbnet med trommer, bambusstokke og bannere. Forgiftet lokkemad var spredt i 830 områder. Et stort antal finskytter lå i baghold i flere end 200 skydeområder.

Kl. 5 om morgenen, efter ordre fra viceborgmester Wang Kunlun, generaldirektør for omringelse og ombringelse af spurve i Beijing, blev der slået på gong-gong’er og trommer, fyret lynkinesere og geværer af mod himlen over alt i Beijings over 8700 kvadratkilometer.

Der blev viftet med farverige bannere, der var mennesker over alt – i huse og træer. Tusinder millioner af øjne stirrede mod himlen. Fugleskræmsler gjorde deres ved at skælve i vinden. De gråhårede, børnene, arbejdere, bønder, kadrer, studerende, soldater – alle greb til våben og gjorde deres yderste for at dræbe spurve. Spurvene blev jaget som rotter, der løber over gaden.

De jagede spurve flygtede panikslagent ind i net, hvorfra der ikke var nogen udvej. De fandt ingen hvile. Nogle spurve blev drevet til steder, hvor der var udlagt gift, andre til skydeområderne og døde i haglbyger.

For at have overblik over fjendesituationen, sendte Hovedkvarteret for omringelse og ombringelse af spurve 30 motorcykler ud for at kontrollere overalt. Finskytter fra Folkets Befrielseshær tog til Babaoshan for at støtte kampen mod spurvene. Direktører og vicedirektører fra alle byens distrikter dirigerede slaget fra køretøjer. Flere end 30 finskytter lå i baghold i et skydeområde. I løbet af en enkelt dag dræbte de 966 spurve, hvoraf de 40 døde af udmattelse. (…)

Om aftenen blev unge stormtropper sendt ud i buskene, ved murene og tagspær for at ødelægge spurvereder og dræbe spurve. Over alt i byen stod folk op for at samle styrke og energi til næste dags kamp.

**Bilag 3: To propagandaplakater fra ”Det store Spring Fremad” (fra perioden 1958 - 1962)**

**Et billede, der indeholder plakat, maleri, Ansigt, tøj

Automatisk genereret beskrivelse**Et billede, der indeholder tekst, tøj, Lokale fødevarer, person

Automatisk genereret beskrivelse

Kilde: <https://theyorkhistorian.com/2015/09/16/mass-communication-during-the-great-leap-forward-1958-1962/>

**Bilag 4: Hungersnød***Teksten herunder er et uddrag af den britiske journalist og forfatter Jasper Beckers bog ”Hungry Ghosts” (1997). Jasper Becker har i arbejdet som udenrigskorrespondent i mere end to årtier – primært i Kina.**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

Under hungersnøden, der affødtes af Det Store Spring Fremad, dræbte og spiste bønder deres børn i mange dele af Kina. I romanen ”Vilde Svaner” genfortæller forfatteren Jung Chang en historie, som blev fortalt af en ældre partiembedsmand om en episode i Sichuan:

”En dag brød en bonde ind i hans værelse og kastede sig foran ham på gulvet og skreg, at han havde begået en frygtelig forbrydelse og tryglede om at blive straffet. Til sidst kom det frem, at han havde dræbt sit eget barn og spist det. Sult havde været en ukontrollabel kraft, der drev ham til at gribe kniven. Med tårerne trillende ned ad sine kinder beordrede embedsmanden, at bonden skulle anholdes. Senere blev han skudt som en advarsel mod barnemordere.” (…)

I interview havde bønder beredvilligt indrømmet, at de på første hånd havde været vidner til kannibalisme. ”Det var ikke noget exceptionelt,” fortalte en lokal embedsmand mig i Anhui, mens en tidligere leder af et landsbyproduktionshold sagde, at han mente, det var sket ”i hvert et amt og de fleste landsbyer”. Officielle partidokumenter bekræfter dette. I et amt i det sydlige Henan, Gushi, registrerede myndighederne 200 tilfælde af kannibalisme i en befolkning på 900.000 i begyndelsen af hungersnøden. I Anhuis Fengyang amt, hvor der boede 335.000 mennesker i 1958, registrerede partiet 63 tilfælde af kannibalisme i én kommune alene. Interviewede fortalte også om, at der forekom kannibalisme i Sha’anxi-, Ningxia- og Hebei-provinserne. En tibetansk bonde fra Tongren amt i Qinghai husker, at blandt de unge fra Henan, der slog sig ned der, dræbte en pige et otteårigt barn og spiste liget sammen med tre andre. Alle fire blev anholdt. I et andet tilfælde blev en tibetansk familie taget i at spise kødet fra et barns lig.

Der er nok rapporter fra forskellige egne af landet til at tydeliggøre, at kannibalisme ikke var begrænset til en bestem region, klasse eller nationalitet. Bønder spiste ikke blot kødet af de døde, de  
solgte det også. Og de dræbte og spiste børn. Både deres egne og andres. Omfanget af hungersnøden taget i betragtning er det meget tænkeligt, at der forekom kannibalisme i en målestok, som er uden fortilfælde i det 20. århundredes historie. Desuden havde Kommunistpartiet, der stadig er ved magten, og som har stor verdensomspændende indflydelse, kendskab til det.